
Θεσσαλονίκη, 12 Οκτωβρίου 2026 
Τελλόγλειο: Ένας κόσμος θαυμάτων του Γιάννη Μετζικώφ ξεκίνησε την αποκάλυψή του

 

· Η έκθεση εγκαινιάστηκε από την κ. Μαριάννα Λάτση
· Τι είπαν στα εγκαίνια Μ. Λάτση, Γ. Μετζικώφ, Α. Κάλφας, Κ. Γκιουλέκας, Ν. Τζόλλας, Σ. Αγγελούδης, Α. Γουλάκη-Βουτυρά και Λ. Πλασκοβίτης

· Masterclass με τον Γιάννη Μετζικώφ στο Τελλόγλειο στις 11/11

· Άρχισαν οι ομαδικές ξεναγήσεις

ΔΕΛΤΙΟ ΤΥΠΟΥ
 
 

Θαυμασμός, συγκινήσεις και αναμνήσεις. Αυτό το καταπληκτικό τρίπτυχο αναδύεται αβίαστα στην έκθεση «Γιάννης Μετζικώφ. Ένας κόσμος θαυμάτων» που ξεκίνησε το ταξίδι της στο Τελλόγλειο με τα επίσημα εγκαίνια στις 7/10 και θα συνεχίσει μέχρι τα τέλη Ιανουαρίου.

Στην ιστορικής σημασίας έκθεση φιλοξενούνται 43 θεατρικά κουστούμια, περίπου 600 αξεσουάρ, μάσκες, καπέλα, αλλά και τα 140 ζωγραφικά του έργα του Γιάννη Μετζικώφ. Τα εκθέματα προέρχονται από τέσσερις κυρίως βασικούς χώρους, που είναι το Εθνικό Θέατρο, η Εθνική Λυρική Σκηνή, το Μέγαρο Μουσικής Αθηνών και το Κρατικό Θέατρο Βορείου Ελλάδος στη Θεσσαλονίκη, μαζί με υλικό το οποίο προσφέρει από τη δική του πλευρά ο ίδιος ο καλλιτέχνης. Παράλληλα ιδιαίτερη αναφορά γίνεται στον αείμνηστο σπουδαίο θεατράνθρωπο, Καλλιτεχνικό Διευθυντή του Εθνικού Θεάτρου, Νίκο Κούρκουλο, καθώς υπάρχει και ξεχωριστή ενότητα στην έκθεση. Η έκθεση εντάσσεται στα  61α Δημήτρια του Δήμου Θεσσαλονίκης. Είναι μια συνδιοργάνωση του Τελλογλείου και της Περιφέρειας Κεντρικής Μακεδονίας.
Τα εγκαίνια της έκθεσης έκανε η κ. Μαριάννα Λάτση. Χωρίς να κρύψει την συγκίνησή της τόνισε πως «με πολύ μεγάλη χαρά εγκαινιάζω την έκθεση του Γιάννη Μετζικώφ. Ένας κόσμος θαυμάτων, πραγματικών θαυμάτων. Δεν χρειάζεται να σας μιλήσω εγώ για τα όντως θαυμαστά του έργα, στα οποία σε λίγο θα περιηγηθείτε. Ο λόγος που βρίσκομαι σήμερα εδώ, ξεπερνάει την εκτίμηση για τις δημιουργίες του καλλιτέχνη Μετζικώφ. Ήθελα να μοιραστώ με τον φίλο Γιάννη, αλλά και μαζί σας, αυτήν την τόσο ξεχωριστή βραδιά, στην πανέμορφη Θεσσαλονίκη που λατρεύω. Η έκθεση, όπως γνωρίζετε, περιλαμβάνει αυτό το ειδικό αφιέρωμα στον Νίκο, γεγονός που με συγκινεί βαθιά και τιμά τη μνήμη του. Και θα ήθελα να ευχαριστήσω θερμά το Τελλόγλειο Ίδρυμα και τον Γιάννη, βεβαίως. Ο Νίκος και ο Γιάννης, εκτός από την αγάπη και την εκτίμηση που έτρεφε ο ένας για τον άλλον, είχαν και ένα άλλο κοινό. Αγαπούσαν το θέατρο περισσότερο από τους εαυτούς τους. Στη χώρα, λοιπόν, αυτή που γεννήθηκε το θέατρο, τέτοιοι άνθρωποι θα μείνουν για πάντα αξέχαστοι. Ας αφεθούμε, λοιπόν, στη μαγεία του Γιάννη Μετζικώφ με την περιήγηση στα έργα του. Και είμαι βέβαιη ότι θα μας ταξιδέψουν νοσταλγικά».

Ο Γιάννης Μετζικώφ μιλώντας εγκαίνια της έκθεσης στο κατάμεστο Αμφιθέατρο του Τελλογλείου υπογράμμισε, ανάμεσα στα άλλα και τα εξής: «Το θέατρο ίσως είναι το μεγαλύτερο, το πιο σοβαρό παιδαγωγικό κεφάλαιο της σύγχρονης ζωής.
Ξέρετε, είναι βασανιστικό, αλλά εμείς οι άνθρωποι του θεάτρου δεν έχουμε όλα αυτά τα πολλά δικαιώματα που έχουν οι καθημερινοί άνθρωποι γύρω μας. Δεν μπορούμε να ειρωνευτούμε έναν παραβατικό, έναν κλέφτη, έναν τραβεστί, μία πόρνη. Δεν μπορούμε να γελάσουμε με έναν αναξιοπαθούντα. Δεν μπορούμε να κοροϊδέψουμε ένα τοξικομανή. Γιατί αυτοί όλοι οι κόσμοι είναι οι ρόλοι που μας περιμένουν. Είναι οι άλλοι μας εαυτοί που θα πρέπει να μπούμε μέσα. Κι αν δεν γνωρίζεις τη φόδρα του ρούχου, πώς να το προσεγγίσεις αληθινά, πώς να εκφραστείς, πώς να μιλήσεις για την εικόνα του, τι να πεις. Να μιλήσεις για αυτό που περιφρόνησες, για αυτό που απαξίωσες, μήπως πρέπει να το έχεις λίγο στο μυαλό σου, εκεί που το αξίζει να είναι κατά μιας και όλοι είμαστε άνθρωποι. Κανένα σχολείο δεν μπορεί να συγκριθεί με την ποιότητα του θεάτρου και με το μαγικό τρόπο που επιτρέπει τα σοβαρά πράγματα, οι δημοκρατικές αξίες που επιτρέπει σ' αυτό που λέμε άνθρωπο, και στην αξιολόγηση όλων. Αυτών των πολύτιμων πραγμάτων που κρύβει μέσα του να περάσουνε, να διδάξουνε, να διαπαιδαγωγήσουνε. Μόνο το θέατρο το κάνει αυτό, το καλό θέατρο. Λένε ότι τα βελόνια είναι η χλιδή του θεάτρου. Εμείς δεν έχουμε τίποτα αληθινό στο θέατρο. Διακονούμε αυτό που μπορεί να ειπωθεί με μία μόνο λέξη, όπως εγώ συνηθίζω τουλάχιστον και το αναφέρω. Διακονούμε το εξαίσιο ψέμα. Με ένα τρόπο αλλιώτικο στο παρελθόν. Αλλιώτικα συμβαίνει τώρα, αλλά ακόμα κι αυτό. Έχει την αξία του. Δεν θα απαξιώσουμε τους σύγχρονους καλλιτέχνες που βλέπουν τα πράγματα με μεγαλύτερη λιτότητα, με μεγαλύτερη απλότητα, με ένα άλλο βλέμμα. Πάντοτε οι κύκλοι της ζωής θα διαδέχονται». Ο Γιάννης Μετζικώφ στην ομιλία του έκανε ιδιαίτερη αναφορά στον Νίκο Κούρκουλο σημειώνοντας μεταξύ άλλων ότι «ήταν φίλος μου. Αν κάτι ζήλευα από τον Νίκο Κούρκουλο, ήταν το ότι ήταν εκτός από καλλιτέχνης και οραματιστής. Το αγαπούσε το θέατρο στη βάση του. Δηλαδή, σπάνια μπορεί κανείς να αντιμετωπίσει σαν παράδειγμα το σεβασμό, την αληθινή αγάπη ολόκληρου του σώματος των εργαζομένων σε ένα μεγάλο οργανισμό κοινής ωφελείας, όπως το Εθνικό Θέατρο, έτσι όπως το βίωσα εγώ ο ίδιος στην περίπτωση του Νίκου Κούρκουλου. Η παρουσία του στη διεύθυνση αυτού του πολύ σημαντικού για τους Έλληνες θεάτρου από το 1994 μέχρι το 2007, συνέπεσε με το επίτευγμα μιας ριζικής, θεσμικής και διοικητικής».


«Η έκθεση “Γιάννης Μετζικώφ. Ένας κόσμος θαυμάτων» σήμερα στο Τελλόγλειο εμμένει στα οράματα των ιδρυτών του Τελογλείο Ιδρύματος του Νέστορα και της Αλίκης Τέλλογλου για παιδεία πολιτισμό, ποιότητα, στήριξη καινοτόμου δημιουργικότητας των νέων και παράλληλα αποτελεί πρόκληση για αυτογνωσία, επένδυση, ελπίδας ενός καλύτερου μέλλοντος», είπε καλωσορίζοντας τους παρευρεθέντες, ο Πρόεδρος ΔΣ Τελλογλείου Ιδρύματος, Καθηγητής του Τμήματος Μηχανολόγων Μηχανικών της Πολυτεχνικής Σχολής του ΑΠΘ, Ανέστης Κάλφας. Επίσης σημείωσε τα εξής: «Θα ήθελα να ευχαριστήσω από τη μεριά μου όλους όσους συνέβαλαν στην πραγματοποίηση αυτής της φιλόδοξης προσπάθειας, το Ίδρυμα της Βουλής των Ελλήνων, την Περιφέρεια Κεντρικής Μακεδονίας, τις αρχές της πόλης που ενέταξαν την έκθεσή μας στα “Δημήτρια”, τον δήμαρχό μας Στέλιο Αγγελούδη, τον Αντιδήμαρχο Πολιτισμού Βασίλη Γάκη, την Eurobank και τον πρόεδρό της Γιώργο Ζανιά, το Κρατικό Θέατρο Βορείου Ελλάδος, καθώς και όλους όσους έμπρακτα υποστήριξαν την έκθεση. Οφείλουμε ιδιαίτερες ευχαριστίες και συγχαρητήρια στο Γιάννη Μετζικώφ για τη δημιουργική του συνεργασία και τη βοήθεια στο τελικό αποτέλεσμα.

Ο Αντιπεριφερειάρχης Ψηφιακής Διακυβέρνησης της Περιφέρειας Κεντρικής Μακεδονίας, Νικόλαος Τζόλλας, τόνισε πως «η Περιφέρεια στηρίζει τον πολιτισμό και τον στηρίζει στην πράξη. Γι' αυτό δεν είμαστε παρόντες απλώς απόψε, είμαστε συνδιοργανωτές γιατί θεωρούμε χρέος μας να στηρίζουμε τους ανθρώπους που δημιουργούν, τους πολιτιστικούς μας θεσμούς και τις συνεργασίες που δίνουν στη Θεσσαλονίκη τη θέση που της αξίζει. Γιατί ένας τόπος δεν προχωρά μόνο με τα έργα που δρομολογεί και πραγματοποιεί, προχωρά και με τις ιδέες που γεννά, με την τέχνη που δημιουργεί και τον πολιτισμό που παραδίδει στα παιδιά του. Και σε αυτή την προσπάθεια η Περιφέρεια Κεντρικής Μακεδονίας ήταν, είναι και θα είναι παρούσα».

Ο Δήμαρχος Θεσσαλονίκης, Στέλιος Αγγελούδης επισήμανε ότι «συνιστά ιδιαίτερη τιμή για το Δήμο της Θεσσαλονίκης, για τα 61α Δημήτρια, το να υποδεχόμαστε σήμερα εδώ στο πάντα φιλόξενο Τελλόγλειο “τον Κόσμο των Θαυμάτων”, που πλάθει εδώ και τέσσερις και πλέον δεκαετίες η άοκνη δημιουργικότητα, αλλά και το ανήσυχο πνεύμα ενός καταπληκτικού ανθρώπου, του ζωγράφου, σκηνογράφου και ενδυματολόγου Γιάννη Μετζικώφ. Η έκθεση, καρπός της συνεργασίας του Τελλογλείου με την Περιφέρεια Κεντρικής Μακεδονίας, μας επιτρέπει να διαβάσουμε ξανά την ιστορία του ελληνικού θεάτρου, όπως αποτυπώνεται μέσα από το πολυσχιδές έργο μιας πολύπλευρης προσωπικότητας που τη χαρακτηρίζει διαχρονικά, η σεμνότητα και η ταπεινότητα του χαρακτήρα του. Πρόκειται για μια έκθεση που δεν παρουσιάζει απλώς κουστούμια, αξεσουάρ, μάσκες, καπέλα και ζωγραφικά έργα. Αλλά αποκαλύπτει έναν ολόκληρο κόσμο».

Ο Υφυπουργός Εσωτερικών αρμόδιος για θέματα Μακεδονίας – Θράκης, Κωνσταντίνος Γκιουλέκας, υπογράμμισε απευθυνόμενος μάλιστα στον Γιάννη Μετζικώφ, ότι «σας άκουγα και σκεφτόμουν τι θα κάναμε, εάν δεν υπήρχατε εσείς οι άνθρωποι του θέατρου. Και το λέω αυτό γιατί είμαστε ευλογημένοι. Γεννιόμαστε σε ένα τόπο που το θέατρο γεννήθηκε και είμαστε πάρα πολύ φτωχοί και ατάλαντοι. Γιατί αυτή την προίκα που έχουμε δεν την εκμεταλλευόμαστε». Μάλιστα ο κ. Γκιουλέκας καταλήγοντας τόνισε πως «είναι κρίμα εδώ στην Ελλάδα τα παιδιά μας να μην διδάσκονται τη δραματική τέχνη. Θα μάθουν μαθηματικά, θα μάθουν πληροφορική, αλλά θέατρο πρέπει να μάθουν για να καλλιεργήσουν την ψυχή τους».

H Γενική Διευθύντρια του Τελλογλείου Ιδρύματος, Ομότ. Καθηγήτρια ΑΠΘ, Αλεξάνδρα Γουλάκη – Βουτυρά, σημείωσε πως «πρόκειται για μια έκθεση πραγματικά ιστορικής σημασίας για πολλούς λόγους. Το θέμα αφορά καταρχήν το συνολικό έργο, το έλεγε ο Βάγκνερ, Gesamtkunstwerk. Έναν θησαυρό πολιτιστικής κληρονομιάς, αποτέλεσμα σύμπραξης πολλών δημιουργικών δυνάμεων, που φυσικά διατηρείται αποσπασματικά σε μακέτες, σε κοστούμια, σε αξεσουάρ, σε σχέδια, σημειώσεις σπουδαίων δημιουργών. Είναι αυτό που μένει από τον εφήμερο χαρακτήρα της σκηνικής δημιουργίας και που διαρκεί μόνο όσο παίζεται το έργο. Όσο παίζεται στη σκηνή, μετά χάνεται, εξαφανίζεται με το κατέβασμα της αυλαίας. Λοιπόν, τέχνη ψευδαίσθησης, καθολική, αγγίζει όλες τις αισθήσεις, όραση, αναμνηστικής, ιδανικό άγγιγμα ενός υφάσματος, αισθητική επίκληση επίγευσης του ωραίου. Είμαστε ιδιαίτερα λοιπόν ευτυχείς που ο Γιάννης Μετζικώφ μας εμπιστεύτηκε την παρουσίαση του έργου του ως συνολικό έργο. Γιατί στην έκθεση υπάρχει και το ζωγραφικό έργο παράλληλα και μάλιστα μέσα στο σκηνογραφικό τα δύο ενώνονται με έναν πραγματικά θαυμαστό τρόπο». Η κ. Γουλάκη – Βουτυρά ανέφερε επίσης πως «ο σταθερός και αμετακίνητος θαυμασμός του στην ομορφιά του κόσμου και στις ατελείωτες δυνατότητες να τις συναντήσουμε μας φέρνει στο νου τα λόγια που μας αφιέρωσε το 2006, ο σπουδαίος θεατράνθρωπος και φίλος του, ο Νίκος Κούρκουλος Καλλιτεχνικός Διευθυντής του Εθνικού Θεάτρου, όταν στην έκθεση «Ένδυμα Θεάτρου -Μεγέθυνση στο Αφανές» που οργανώσαμε στο Τελλόγλειο Ίδρυμα το 2006, είχε γενναιόδωρα συναινέσει, μάλιστα είχε πλειοδοτήσει να μας δανείσει μερικά από τα πιο σημαντικά κοστούμια της Συλλογής του Εθνικού Θεάτρου». Καταλήγοντας η ίδια είπε: «Θέλω να σας ομολογήσω ότι μια έκθεση σκηνογραφίας είναι από τις πιο δύσκολες που μπορεί να κάνει ένα μουσείο».

Ο Αναπληρωτής Καλλιτεχνικός Διευθυντής του Κρατικού Θεάτρου Βορείου Ελλάδος, σκηνοθέτης και θεατρικός παραγωγός, Λευτέρης Πλασκοβίτης, «θέλω να πω ότι πραγματικά ο Γιάννης (Μετζικώφ), καταρχάς, και θεωρώ ότι είναι από τους τρεις-τέσσερις σπουδαιότερους καλλιτέχνες, όχι της γενιάς του, της νεότερης Ελλάδας. Και δεν το λέω επειδή είναι φίλος μου. Γνωρίζω πάρα πολύ όλα τα κουστούμια, όλες τις δράσεις που κάνουν οι σπουδαίοι». Ο κ. Πλασκοβίτης τόνισε επίσης τα εξής: «Πραγματικά, εάν δεν υπήρχε ο Νίκος Κούρκουλος στο τιμόνι του Εθνικού Θεάτρου, το Εθνικό και το Κρατικό Θέατρο Βορείου Ελλάδος, θα είχαν βουλιάξει με αυτό το θεσμικό πλαίσιο με το οποίο λειτουργούσαν».

Χτες Κυριακή, 11/10 πραγματοποιήθηκαν οι πρώτες δύο οργανωμένες ξεναγήσεις στα εκθέματα της έκθεσης από την κ. Γουλάκη – Βουτυρά και την Ζωή Δημητριάδου.

Να σημειωθεί πως στις 11 Νοεμβρίου σε συνδιοργάνωση με τον Σύλλογο Φίλων του Τελλογλείου θα πραγματοποιηθεί το masterclass του Γιάννη Μετζικώφ.

Η επιμέλεια της έκθεσης είναι του Γιάννη Μετζικώφ. Τη γενική ευθύνη και τον συντονισμό της έκθεσης έχει η Γενική Διευθύντρια του Τελλογλείου, Ομοτ. Καθηγήτρια ΑΠΘ, Αλεξάνδρα Γουλάκη - Βουτυρά και τη συνεπιμέλεια ο Δρ Ιστορικός Τέχνης Miguel Fernández Belmonte, από το Τμήμα Συλλογών Έργων Τέχνης του Τελλογλείου. 

*** Photo Credits: Σίσσυ Βασιλειάδου

